Nastavlja se deportacija izbjeglica i migranata iz Austrije u Hrvatsku. Po kojim kriterijima i zašto se vraćaju ako za vrijeme izbjegličkog vala nije primjenjivana dublinska uredba nevoljko odgovara i naš i austrijski MUP. Dok se ljude preko noći deportira po cijeloj Europi volonteri u Porinu za oko 500-tinjak ljudi pokušavaju osigurati kakav takav privid normalnog života.



Jedan od deportiranih je i Said, pisac iz Sirije. Uhvatili su ga, kaže - kao kriminalca, priveli, ukrcali na avion i poslali u Hrvatsku. Kao i mnogi drugi, nije uspio uzeti ni svoje stvari.



Austrija je Hrvatskoj do sada poslala gotovo 2000 zahtjeva za prihvat ljudi. Prema kojim kriterijima, nitko ne zna. Ako postavite to pitanje u Hrvatskoj ili Austriji, odgovor je isti. Postoji samo općeniti odgovor austrijskog ministarstva unutarnjih poslova da se nastavlja dobra suradnja s ostalim zemljama članicama Unije.



